**RUGĂCIUNI PENTRU VOCAŢII**

Spre tine, Doamne, ne îndreptăm cu încredere!

Fiule al lui Dumnezeu, trimis de Tatăl la oamenii din toate timpurile şi din toate părţile pământului!

Te invocăm prin mijlocirea Mariei, Maica ta şi a noastră: fă ca în Biserică să nu lipsească vocaţiile, în particular acelea dedicate în mod special împărăţiei tale. Isuse, Mântuitor unic al omului! Te rugăm pentru ai noştri fraţi şi surori care au răspuns "da" chemării tale la preoţie, la viaţa consacrată şi la misiune.

Fă ca experienţele lor să se reînnoiască zi de zi, şi să devină evanghelie vie. Doamne milostiv şi sfânt, continuă să trimiţi lucrători noi în secerişul împărăţiei tale!

Ajută-i pe aceia pe care îi chemi să te urmeze în acest timp al nostru: fă aşa încât, contemplând chipul tău, să răspundă cu bucurie la misiunea minunată pe care le-o încredinţezi spre binele poporului tău şi al tuturor oamenilor.

Tu care eşti Dumnezeu şi vieţuieşti şi domneşti împreună cu Tatăl şi cu Duhul Sfânt în vecii vecilor. Amin.

**Sfântul Ioan Paul al II-lea**  
A XLI-a Zi Mondială de Rugăciune pentru Vocaţii  
23 noiembrie 2003

Isuse, Fiul lui Dumnezeu, în care sălăşluieşte plinătatea divinităţii, tu chemi pe toţi cei botezaţi "să înainteze în larg", străbătând calea sfinţeniei.

Trezeşte în inimile tinerilor dorinţa de a fi în lumea de azi mărturisitori ai puterii iubirii tale. Umple-i cu Duhul tău de tărie şi prudenţă, ca să fie capabili să descopere adevărul deplin despre sine şi despre vocaţia proprie.

Mântuitorul nostru, trimis de Tatăl pentru a ne arăta iubirea milostivă, fă Bisericii tale darul unor tineri pregătiţi să înainteze în larg, pentru a fi printre fraţi manifestare a prezenţei tale care reînnoieşte şi mântuieşte.

Fecioară Marie, maica Mântuitorului, călăuză sigură pe drumul către Dumnezeu şi aproapele, tu care ai păstrat cuvintele sale în intimitatea inimii, sprijină cu mijlocirea ta maternă familiile şi comunităţile ecleziale, ca să-i ajute pe adolescenţi şi pe tineri să răspundă cu generozitate la chemarea Domnului. Amin.

**Sfântul Ioan Paul al II-lea**,  
A XLII-a Zi Mondială de Rugăciune pentru Vocaţii  
17 aprilie 2005

O Tată, fă să răsară între creştini numeroase şi sfinte vocaţii la preoţie, care să menţină vie credinţa şi să păstreze amintirea recunoscătoare a Fiului tău Isus prin predicarea cuvântului său şi administrarea sacramentelor, cu care tu reînnoieşti încontinuu pe credincioşii tăi.

Dă-ne slujitori sfinţi ai altarului tău, care să fie păzitori atenţi şi zeloşi ai Euharistiei, sacramentul darului suprem al lui Cristos pentru răscumpărarea lumii.

Cheamă slujitori ai milostivirii tale, care prin sacramentul Reconcilierii să răspândească bucuria iertării tale.

Fă, o Tată, ca Biserica să primească cu bucurie numeroasele inspiraţii ale Duhului Fiului tău şi, docilă faţă de învăţăturile sale, să se îngrijească de vocaţiile la slujirea preoţească şi la viaţa consacrată.

Susţine pe episcopi, pe preoţi, pe diaconi, pe cei consacraţi şi pe toţi cei botezaţi în Cristos, pentru ca să îndeplinească în mod fidel misiunea lor în slujba evangheliei.

Îţi cerem aceasta prin Cristos Domnul nostru. Amin.

Marie, regina apostolilor, roagă-te pentru noi!

**Papa Benedict al XVI-lea**  
A XLIII-a Zi Mondială de Rugăciune pentru Vocaţii  
7 mai 2006

Sfinte Iosif, tu care ai iubit-o pe Maria cu libertate şi ai ales să renunţi la imaginarul tău pentru a face spaţiu realităţii, ajută pe fiecare dintre noi să ne lăsăm surprinşi de Dumnezeu şi să primim viaţa nu ca pe un neprevăzut de care să ne apărăm, ci ca pe un mister care ascunde secretul bucuriei adevărate. Dobândeşte tuturor logodnicilor creştini bucuria şi radicalitatea, păstrând însă mereu conştiinţa că numai milostivirea şi iertarea fac posibilă iubirea. Amin.

Sfinte Iosif, tu care ai păzit legătura cu Maria şi cu Isus, ajută-ne să avem grijă de relaţiile din viaţa noastră. Nimeni să nu experimenteze acel sentiment de abandonare care vine din singurătate. Fiecare să se reconcilieze cu propria istorie, cu acela care l-a precedat, şi să recunoască şi în greşelile comise un mod prin care Providenţa şi-a făcut drum, iar răul nu a avut ultimul cuvânt. Arată-te prieten pentru cel căruia îi este mai greu, şi aşa cu i-ai sprijinit pe Maria şi pe Isus în momentele dificile, tot aşa susţine-ne şi pe noi pe drumul nostru. Amin.

Sfinte Iosif, tu care ai avut mereu încredere în Dumnezeu şi ai făcut alegerile tale condus de providenţa sa, învaţă-ne să nu ne bazăm atât pe proiectele noastre, cât mai ales pe planul său de iubire. Tu care vii din periferii, ajută-ne să convertim privirea noastră şi să preferăm ceea ce lumea rebutează şi pune la margini. Întăreşte pe cel care se simte singur şi susţine pe cel care se angajează în tăcere pentru a apăra viaţa şi demnitatea umană. Amin.

**Papa Francisc**

Isuse, Bunule Păstor, tu ne chemi să folosim fiecare darurile primite pentru a întări Trupul tău mistic. Vrem să te urmăm, acolo unde tu vrei să îndrepţi paşii noştri.

Te rugăm, trimite lucrători în secerişul tău pentru ca Evanghelia să fie vestită, săracii să fie slujiţi cu iubire, cei bolnavi să fie alinaţi, iar poporul tău să fie întărit prin sfintele sacramente.

Dăruieşte-i Bisericii tale laici tot mai responsabili și implicați, precum și numeroase vocații la preoție și la viața consacrată, care să colaboreze la zidirea Împărăției lui Dumnezeu în lume.

Fă-ne docili pentru ca să-l lăsăm pe Duhul tău Sfânt să acţioneze în noi. Tu care vieţuieşti şi domneşti în toţi vecii vecilor. Amin.

Spre tine, Doamne, ne îndreptăm cu încredere! Fiule al lui Dumnezeu, trimis de Tatăl la oamenii din toate timpurile şi din toate părţile pământului! Te invocăm prin mijlocirea Mariei, Maica ta şi a noastră: fă ca în Biserică să nu lipsească vocaţiile, în particular acelea dedicate în mod special împărăţiei tale.

Isuse, Mântuitor unic al omului! Te rugăm pentru cei care au răspuns "da" chemării tale la preoţie, la viaţa consacrată şi la misiune.

Fă ca experienţele lor să se reînnoiască zi de zi, şi să devină evanghelie vie. Doamne milostiv şi sfânt, continuă să trimiţi lucrători noi în secerişul împărăţiei tale!

Ajută-ne şi pe noi să te urmăm în acest timp al nostru: fă aşa încât, contemplând chipul tău, să răspundem cu bucurie la misiunea minunată pe care ne-o încredinţezi spre binele poporului tău şi al tuturor oamenilor. Tu care eşti Dumnezeu şi vieţuieşti şi domneşti împreună cu Tatăl şi cu Duhul Sfânt în vecii vecilor. Amin.